ಮರ್ಯಮ್ ಮಿರ್ಜಾಖಾನಿ

**ಮರ್ಯಮ್ ಮಿರ್ಜಾಖಾನಿ**(ಪರ್ಷಿಯನ್: مریم میرزاخانی, ಉಚ್ಚಾರಣೆ: [mæɾˈjæm miːɾzɑːxɑːˈniː]; ೧೨ ಮೇ ೧೯೭೭ – ೧೪ ಜುಲೈ ೨೦೧೭) ಅವರು ಒಬ್ಬ ಇರಾನ್‌ನ ಗಣಿತಜ್ಞರು. ಇವರು ಸ್ಟಾನ್ಫರ್ಡ್ ವಿಶ್ವವಿದ್ಯಾಲಯದ ಗಣಿತ ಪ್ರಾಧ್ಯಾಪಕರಾಗಿದ್ದರು. ಅವರ ಸಂಶೋಧನೆ ವಿಚಾರಗಳು ಟೀಕ್ಮುಲ್ಲರ್ ಥಿಯರಿ, ಹೈಪರ್ಬಾಲಿಕ್ ಜ್ಯಾಮಿತಿ, ಎರ್ಗೊಡಿಕ್ ಥಿಯರಿ ಮತ್ತು ಸಿಂಪ್ಲೆಕ್ಟಿಕ್ ಜ್ಯಾಮಿತಿ ಇವುಗಳು ಒಳಗೊಂಡಿದೆ. ೨೦೧೪ರ ಆಗಸ್ಟ್ ೧೩ ರಂದು, ಮಿರ್ಜಾಖಾನಿ ಅವರು ಫೀಲ್ಡ್ಸ್ ಪ್ರಶಸ್ತಿಯನ್ನು ಪಡೆದುಕೊಂಡರು. ಅವರು ಫೀಲ್ಡ್ಸ್ ಪ್ರಶಸ್ತಿಯನ್ನು ಪಡೆದುಕೊಂಡ ಮೊದಲ  ಮಹಿಳೆ ಮತ್ತು ಮೊದಲ ಇರಾನಿಯರಾದವರಾದರು.

೧೪ ಜುಲೈ ೨೦೧೭ ರಂದು, ಮಿರ್ಜಾಖಾನಿ  ಅವರು ತಮ್ಮ ೪೦ ನೇ ವಯಸ್ಸಿನಲ್ಲಿ ಸ್ತನ ಕ್ಯಾನ್ಸರ್‌ನಿಂದ ನಿಧನರಾದರು.

## ಆರಂಭಿಕ ಜೀವನ ಮತ್ತು ಶಿಕ್ಷಣ
ಮಿರ್ಜಾಖಾನಿ ಅವರು ೧೨ ಮೇ ೧೯೭೭ ರಂದು ಇರಾನ್‌ನ ತೆಹ್ರಾನ್‌ನಲ್ಲಿ ಜನಿಸಿದರು. ಬಾಲ್ಯದಲ್ಲಿ ಅವರು ಇರಾನಿನ ಅಸಾಧಾರಣ ಪ್ರತಿಭೆಯ ಅಭಿವೃದ್ಧಿ ಸಂಸ್ಥೆಯ (NODET) ಭಾಗವಾದ ತೆಹ್ರಾನ್ ಫರ್ಜಾನೆಗಾನ್ ಶಾಲೆಯಲ್ಲಿ ವ್ಯಾಸಂಗವನ್ನು ಮಾಡಿದರು. ಅವರ ಪ್ರೌಢ ಹಾಗೂ ಸಿನಿಯರ್ ವರ್ಷಗಳಲ್ಲಿ ಅವರು ಇರಾನಿನ ರಾಷ್ಟ್ರೀಯ ಗಣಿತ ಒಲಿಂಪಿಯಾಡಿನಲ್ಲಿ ಚಿನ್ನದ ಪದಕವನ್ನು ಪಡೆದರು. ಈ ಕಾರಣದಿಂದ ಅವರಿಗೆ ರಾಷ್ಟ್ರೀಯ ಕಾಲೇಜು ಪ್ರವೇಶ ಪರೀಕ್ಷೆಯನ್ನು ಬೈಪಾಸ್ ಮಾಡಲು ಅವಕಾಶ ಸಿಕ್ಕಿತು. ೧೯೯೪ ರಲ್ಲಿ, ಹಾಂಗ್ ಕಾಂಗ್‌‌ನಲ್ಲಿ ಅಂತರರಾಷ್ಟ್ರೀಯ ಗಣಿತ ಒಲಿಂಪಿಯಾಡಿನಲ್ಲಿ ಮಿರ್ಜಾಖಾನಿ ಅವರಿಗೆ ೪೨ ಅಂಕಗಳಲ್ಲಿ ೪೨ ಅಂಕ ಪಡೆದು ಚಿನ್ನದ ಪದಕ ಗೆದ್ದ ಮೊದಲ ಇರಾನಿ ಮಹಿಳೆ ಆದರು. ಮುಂದಿನ ವರ್ಷ ಟೊರಂಟೊದಲ್ಲಿ ಅವರು ಅಂತರರಾಷ್ಟ್ರೀಯ ಗಣಿತ ಒಲಿಂಪಿಯಾಡಿನಲ್ಲಿ ಪೂರ್ಣ ಅಂಕಗಳನ್ನು ಪಡೆದು ಇರಾನಿಯ ಹಾಗೂ ಎರಡು ಗೋಲ್ಡ್ ಮೆಡಲ್‌ಗಳನ್ನು ಗೆದ್ದ ಮೊದಲ ವ್ಯಕ್ತಿಯಾದರು. ನಂತರ ಆಕೆಯ ಜೀವನದಲ್ಲಿ, ಅವರು ಸ್ನೇಹಿತ, ಸಹೋದ್ಯೋಗಿ ಮತ್ತು ಒಲಿಂಪಿಯಾಡ್ ಬೆಳ್ಳಿ ಪದಕ ವಿಜೇತ, ರೋಯಾ ಬೆಹೆಶ್ಟಿ ಜವಾರೆಹ್ (ಪರ್ಷಿಯನ್: رؤیا بهشتی زواره) ಅವರ ಜೊತೆಗೂಡಿ 'ಪ್ರಾಥಮಿಕ ಸಂಖ್ಯಾ ಸಿದ್ಧಾಂತ, ಸಮರ್ಥನ ಸಮಸ್ಯೆಗಳು' ಎಂಬ ಪುಸ್ತಕವನ್ನು(ಪರ್ಷಿಯನ್‌ನಲ್ಲಿ) ಬರೆದರು. ೧೯೯೯ ರಲ್ಲಿ ಈ ಪುಸ್ತಕವು ಪ್ರಕಟವಾಯಿತು.

೧೯೯೯ ರಲ್ಲಿ, ಶರೀಫ್ ಯೂನಿವರ್ಸಿಟಿ ಆಫ್ ಟೆಕ್ನಾಲಜಿಯಿಂದ ಗಣಿತಶಾಸ್ತ್ರದಲ್ಲಿ ಬ್ಯಾಚುಲರ್ ಆಫ್ ಸೈನ್ಸ್ ಅನ್ನು ಪಡೆದರು. ಅಲ್ಲಿ ಅವರು ಇದ್ದ ಸಮಯದಲ್ಲಿ, ಶುರ್ ಪ್ರಮೇಯದ ಸರಳ ಪುರಾವೆಯನ್ನು ಅಭಿವೃದ್ಧಿಪಡಿಸುವಲ್ಲಿ ಮಾಡಿದ ಕೆಲಸಕ್ಕಾಗಿ ಅವಳು ಅಮೇರಿಕನ್ ಮ್ಯಾಥಮೆಟಿಕಲ್ ಸೊಸೈಟಿಯಿಂದ ಮನ್ನಣೆಯನ್ನು ಪಡೆದರು. ನಂತರ ಅವರು ಪದವಿ ಕೆಲಸಕ್ಕಾಗಿ ಅಮೆರಿಕಾಕ್ಕೆ ಹೋದರು. ೨೦೦೪ ರಲ್ಲಿ ಅವರು ಹಾರ್ವರ್ಡ್ ವಿಶ್ವವಿದ್ಯಾಲಯದಿಂದ ಡಾಕ್ಟರೇಟ್ ಅನ್ನು ಪಡೆದರು. ಅಲ್ಲಿ ಅವರು ಫೀಲ್ಡ್ಸ್ ಮೆಡಲಿಸ್ಟ್ ಕರ್ಟಿಸ್ ಟಿ. ಮೆಕ್‌ಮುಲ್ಲೆನ್ ಅವರ ಮೇಲ್ವಿಚಾರಣೆಯಲ್ಲಿ ಕೆಲಸ ಮಾಡಿದರು.

## ವೃತ್ತಿ
ಮಿರ್ಜಾಖಾನಿ ಅವರು ಕ್ಲೇ ಮ್ಯಾಥಮ್ಯಾಟಿಕ್ಸ್ ಇನ್‌ಸ್ಟಿಟ್ಯೂಟ್‌ನ ೨೦೦೪ ರ ಸಂಶೋಧನಾ ಸಹೋದ್ಯೋಗಿಯಾಗಿದ್ದರು. ಪ್ರಿನ್ಸ್‌ಟನ್ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕರಾಗಿದ್ದರು. ೨೦೦೯ ರಲ್ಲಿ, ಅವರು ಸ್ಟ್ಯಾನ್‌ಫೋರ್ಡ್ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕರಾದರು. ಮಿರ್ಜಾಖಾನಿ ರಿಯೆಮನ್ ದೃಶ್ಯಗಳ ಮೊಡ್ಯುಲೈ ಸ್ಪೇಸ್‌ಗಳ ಥಿಯರಿಗೆ ಅನೇಕ ಕೊಡುಗೆಗಳನ್ನು ನೀಡಿದ್ದಾರೆ.  ೨೦೦೪ ರಲ್ಲಿ ಅವರಿಗೆ ಕ್ಲೇ ರಿಸರ್ಚ್ ಫೆಲೋಶಿಪ್  ನೀಡಲಾಯಿತು.

### ಫೀಲ್ಡ್ಸ್ ಮೆಡಲ್ ಪ್ರದಾನ
ಡೈನಾಮಿಕ್ಸ್  ಮತ್ತು ರೀಮನ್  ಸರ್‌ಫೇಸ್‌‌ಗಳ ರೇಖಾಗಣಿತ ಹಾಗು ಮಾಡ್ಯೂಲೈ ಸ್ಪೇಸ್‍‌ಗಳಿಗೆ ತಮ್ಮ ಅತ್ಯುತ್ತಮ ಕೊಡುಗೆಗಳಿಗಾಗಿ ಅವರಿಗೆ ಅಂತರಾಷ್ಟ್ರೀಯ ಮ್ಯಾಥಮೆಟಿಕಲ್ ಯೂನಿಯನ್  ಗಣಿತದ ನೊಬೆಲ್ ಪ್ರಶಸ್ತಿ ಎಂದು ಹೇಳುವ  'ಫೀಲ್ಡ್ಸ್'  ಪದಕವನ್ನು ೨೦೧೪ ರ ಆಗಸ್ಟ್ ೧೩ ರಂದು ದಕ್ಷಿಣ ಕೊರಿಯಾದ ಸಿಯೋಲ್ ಅಲ್ಲಿ ನಡೆದ ಇಂಟರ್ನ್ಯಾಷನಲ್ ಕಾಂಗ್ರೆಸ್ ಆಫ್ ಮ್ಯಾಥಮೆಟಿಸಿಯನ್ಸ್ ನಲ್ಲಿ ನೀಡಲಾಯಿತು.

೨೦೧೪ ರಲ್ಲಿ ಇರಾನ್‌ನ ಅಧ್ಯಕ್ಷ ಹಸನ್ ರೌಹಾನಿ ಅವರು ಮಿರ್ಜಾಖಾನಿ ಅವರು ಪ್ರಶಸ್ತಿಯನ್ನು ಗೆದ್ದಿದ್ದಕ್ಕಾಗಿ ಅಭಿನಂದಿಸಿದರು.

## ವೈಯಕ್ತಿಕ ಜೀವನ
೨೦೦೮ ರಲ್ಲಿ, ಮಿರ್ಜಾಖಾನಿ ಅವರು ಜೆಕ್ ಸೈದ್ಧಾಂತಿಕ ಕಂಪ್ಯೂಟರ್ ವಿಜ್ಞಾನಿ ಮತ್ತು ಪ್ರಸ್ತುತ ಸ್ಟ್ಯಾನ್‌ಫೋರ್ಡ್ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕರಾಗಿರುವ ಅನ್ವಯಿಕ ಗಣಿತಶಾಸ್ತ್ರಜ್ಞ ಜಾನ್ ವೊಂಡ್ರಾಕ್ ಅವರನ್ನು ವಿವಾಹವಾದರು. ಮಿರ್ಜಾಖಾನಿ ಮತ್ತು ಜಾನ್ ವೊಂಡ್ರಾಕ್ ಅವರಿಗೆ ಒಬ್ಬ ಮಗಳಿದ್ದಳು. ಮಿರ್ಜಾಖಾನಿ ಕ್ಯಾಲಿಫೋರ್ನಿಯಾದ ಪಾಲೋ ಆಲ್ಟೊದಲ್ಲಿ ವಾಸಿಸುತ್ತಿದ್ದರು.

## ನಿಧನ ಮತ್ತು ಪರಂಪರೆ
೨೦೧೩ ರಲ್ಲಿ ಮಿರ್ಜಾಖಾನಿ ಅವರಿಗೆ ಸ್ತನ ಕ್ಯಾನ್ಸರ್ ಇರುವುದು ಪತ್ತೆಯಾಯಿತು. ೨೦೧೬ ರಲ್ಲಿ, ಕ್ಯಾನ್ಸರ್ ಆಕೆಯ ಮೂಳೆಗಳು ಮತ್ತು ಯಕೃತ್ತಿಗೆ ಹರಡಿತು. ಅವರು ೧೪ ಜುಲೈ ೨೦೧೭ ರಂದು ಕ್ಯಾಲಿಫೋರ್ನಿಯಾದ ಸ್ಟ್ಯಾನ್‌ಫೋರ್ಡ್‌ನಲ್ಲಿರುವ ಸ್ಟ್ಯಾನ್‌ಫೋರ್ಡ್ ಆಸ್ಪತ್ರೆಯಲ್ಲಿ ತಮ್ಮ ೪೦ ನೇ ವಯಸ್ಸಿನಲ್ಲಿ ನಿಧನರಾದರು.

ಇರಾನ್ ಅಧ್ಯಕ್ಷ ಹಸನ್ ರೌಹಾನಿ ಮತ್ತು ಇತರ ಅಧಿಕಾರಿಗಳು ತಮ್ಮ ಸಂತಾಪ ಸೂಚಿಸಿದರು ಮತ್ತು ಮಿರ್ಜಾಖಾನಿಯ ವೈಜ್ಞಾನಿಕ ಸಾಧನೆಗಳನ್ನು ಶ್ಲಾಘಿಸಿದರು.

ಮಿರ್ಜಾಖಾನಿಯ ಮರಣದ ನಂತರದ ದಿನಗಳಲ್ಲಿ ಹಲವಾರು ಸಂಸ್ಕಾರಗಳು ಮತ್ತು ಶ್ರದ್ಧಾಂಜಲಿಗಳನ್ನು ಪ್ರಕಟಿಸಲಾಯಿತು. ಇರಾನಿನ ಗಣಿತಶಾಸ್ತ್ರ ಸೊಸೈಟಿಯೊಳಗೆ ಮಹಿಳಾ ಸಮಿತಿಯು ನಡೆಸಿದ ಸಮರ್ಥನೆಯ ಪರಿಣಾಮವಾಗಿ (ಪರ್ಷಿಯನ್: کمیته بانوان انجمن ریاضی ایران), ಇಂಟರ್ನ್ಯಾಷನಲ್ ಕೌನ್ಸಿಲ್ ಫಾರ್ ಸೈನ್ಸ್ ಮಿರ್ಜಾಖಾನಿ ಅವರ ಜನ್ಮದಿನವನ್ನು ಮೇ ೧೨ ರಂದು ಅಂತಾರಾಷ್ಟ್ರೀಯ ಗಣಿತ ಮಹಿಳೆಯರ ದಿನವಾಗಿ ಘೋಷಿಸಲು ಒಪ್ಪಿಕೊಂಡಿತು.

೨೦೧೭ ರಲ್ಲಿ, ಮಿರ್ಜಾಖಾನಿ ಈ ಹಿಂದೆ ವ್ಯಾಸಂಗ ಮಾಡುತ್ತಿದ್ದ ಹೈಸ್ಕೂಲ್ ಆದ ಫರ್ಜಾನೆಗನ್ ಹೈಸ್ಕೂಲ್‌ನ ಆಂಫಿಥಿಯೇಟರ್ ಮತ್ತು ಲೈಬ್ರರಿಗೆ ಮಿರ್ಜಾಖಾನಿ ಅವರ ಹೆಸರನ್ನು ಇಡಲಾಯಿತು. 
ಮಿರ್ಜಾಖಾನಿ ಅವರು ತಮ್ಮ ಸ್ನಾತಕೋತ್ತರ ಪದವಿಯನ್ನು ಪಡೆದ ಇನ್ಸ್ಟಿಟ್ಯೂಟ್ ಶರೀಫ್ ಯೂನಿವರ್ಸಿಟಿ ಆಫ್ ಟೆಕ್ನಾಲಜಿಯ ಗಣಿತ ಕಾಲೇಜಿನ ಮುಖ್ಯ ಗ್ರಂಥಾಲಯಕ್ಕೆ ಅವರ ಹೆಸರನ್ನು ಇಡಲಾಗಿದೆ. ಮೇಯರ್‌ನ ಸಹಯೋಗದೊಂದಿಗೆ, ಇಸ್ಫಹಾನ್‌ನಲ್ಲಿರುವ ಹೌಸ್ ಆಫ್ ಮ್ಯಾಥಮ್ಯಾಟಿಕ್ಸ್ ಕಾನ್ಫರೆನ್ಸ್ ಹಾಲ್‌ಗೆ ಅವರ ಹೆಸರನ್ನಿಟ್ಟಿತು.

೨೦೧೪ ರಲ್ಲಿ, ಆಕ್ಸ್‌ಫರ್ಡ್ ವಿಶ್ವವಿದ್ಯಾನಿಲಯದ ವಿದ್ಯಾರ್ಥಿಗಳು ಮಿರ್ಜಾಖಾನಿ ಸೊಸೈಟಿಯನ್ನು ಸ್ಥಾಪಿಸಿದರು. ಇದು ಆಕ್ಸ್‌ಫರ್ಡ್ ವಿಶ್ವವಿದ್ಯಾಲಯದಲ್ಲಿ ಗಣಿತವನ್ನು ಅಧ್ಯಯನ ಮಾಡುವ ಮಹಿಳೆಯರು ಮತ್ತು ಬೈನರಿ ಅಲ್ಲದ ವಿದ್ಯಾರ್ಥಿಗಳಿಗಾಗಿ ಸೊಸೈಟಿಯಾಗಿದೆ. ೨೦೧೫ ರಲ್ಲಿ ಮಿರ್ಜಾಖಾನಿ ಅವರು ಸೆಪ್ಟೆಂಬರ್ ಆಕ್ಸ್‌ಫರ್ಡ್‌ಗೆ ಭೇಟಿ ನೀಡಿದಾಗ ಈ ಸೊಸೈಟಿಗೆ ಭೇಟಿ ನೀಡಿದ್ದರು.

೨೦೨೨ ರಲ್ಲಿ, ಎಕ್ಸ್‌ಟಿ‌ಎಕ್ಸ್(XTX) ಮಾರುಕಟ್ಟೆಗಳಿಂದ £೨.೪೮m ದೇಣಿಗೆಯನ್ನು ಅನುಸರಿಸಿ ಆಕ್ಸ್‌ಫರ್ಡ್ ವಿಶ್ವವಿದ್ಯಾನಿಲಯವು ಮರಿಯಮ್ ಮಿರ್ಜಾಖಾನಿ ವಿದ್ಯಾರ್ಥಿವೇತನವನ್ನು ಪ್ರಾರಂಭಿಸಿತು. ಇದು ವಿಶ್ವವಿದ್ಯಾನಿಲಯದಲ್ಲಿ ಡಾಕ್ಟರೇಟ್ ಅಧ್ಯಯನವನ್ನು ಮಾಡುತ್ತಿರುವ ಮಹಿಳಾ ಗಣಿತಜ್ಞರಿಗೆ ನೀಡುತ್ತದೆ.

೨೦೧೬ ರಲ್ಲಿ, ಮಿರ್ಜಾಖಾನಿ ಅವರನ್ನು ನ್ಯಾಷನಲ್ ಅಕಾಡೆಮಿ ಆಫ್ ಸೈನ್ಸಸ್ (ಯುನೈಟೆಡ್ ಸ್ಟೇಟ್ಸ್) ಸದಸ್ಯರನ್ನಾಗಿ ಮಾಡಲಾಯಿತು. ಮಿರ್ಜಾಖಾನಿ ಅವರು ಅಕಾಡೆಮಿಯ ಸದಸ್ಯರಾಗಿ ಅಧಿಕೃತವಾಗಿ ಅಂಗೀಕರಿಸಲ್ಪಟ್ಟ ಮೊದಲ ಇರಾನಿನ ಮಹಿಳೆ..

೨ ಫೆಬ್ರವರಿ ೨೦೧೮ ರಂದು, ಹೆಚ್ಚಿನ ರೆಸಲ್ಯೂಶನ್ ಭೂ ವೀಕ್ಷಣಾ ಚಿತ್ರಣ ಮತ್ತು ವಿಶ್ಲೇಷಣಾ ಕಂಪನಿಯಾದ ಸ್ಯಾಟೆಲೊಜಿಕ್, ಮಿರ್ಜಾಖಾನಿಯ ಗೌರವಾರ್ಥವಾಗಿ ಹೆಸರಿಸಲಾದ ÑuSat ಮಾದರಿಯ ಮೈಕ್ರೋ-ಉಪಗ್ರಹವನ್ನು ಬಿಡುಗಡೆ ಮಾಡಿತು.

೪ ನವೆಂಬರ್ ೨೦೧೯ ರಂದು, ದಿ ಬ್ರೇಕ್‌ಥ್ರೂ ಪ್ರೈಜ್ ಫೌಂಡೇಶನ್ ಪ್ರತಿ ವರ್ಷ ಗಣಿತ ಕ್ಷೇತ್ರದಲ್ಲಿ ಅತ್ಯುತ್ತಮ ಮಹಿಳೆಯರಿಗೆ ನೀಡುವುದಕ್ಕಾಗಿ ಮರ್ಯಮ್ ಮಿರ್ಜಾಖಾನಿ ನ್ಯೂ ಫ್ರಾಂಟಿಯರ್ಸ್ ಪ್ರಶಸ್ತಿಯನ್ನು ರಚಿಸಲಾಗಿದೆ ಎಂದು ಘೋಷಿಸಿತು.

ಫೆಬ್ರವರಿ ೨೦೨೦ ರಲ್ಲಿ, ಎಸ್‌ಟಿ‌ಇ‌ಎಮ್(STEM) ನಲ್ಲಿ ಅಂತರರಾಷ್ಟ್ರೀಯ ಮಹಿಳಾ ಮತ್ತು ಹುಡುಗಿಯರ ದಿನದಂದು ಮಿರ್ಜಾಖಾನಿ ಅವರು ವಿಶ್ವವನ್ನು ರೂಪಿಸಿದ ನಿಧನ ಹೊಂದಿದ ಅಥವಾ ಜೀವಂತವಾಗಿರುವ ಏಳು ಮಹಿಳಾ ವಿಜ್ಞಾನಿಗಳಲ್ಲಿ ಒಬ್ಬರಾಗಿ ಯುಎನ್(UN) ಮಹಿಳೆಯರಿಂದ ಗೌರವಿಸಲ್ಪಟ್ಟರು.

೨೦೨೦ ರಲ್ಲಿ, ಜಾರ್ಜ್ ಸಿಸಿಸೆರಿ ಅವರು ಸೀಕ್ರೆಟ್ಸ್ ಆಫ್ ದಿ ಸರ್ಫೇಸ್: ದಿ ಮ್ಯಾಥೆಮ್ಯಾಟಿಕಲ್ ವಿಷನ್ ಆಫ್ ಮೇರಿಯಮ್ ಮಿರ್ಜಾಖಾನಿ ಎಂಬ ಸಾಕ್ಷ್ಯಚಿತ್ರದಲ್ಲಿ ಕಾಣಿಸಿಕೊಂಡರು.

## ಪ್ರಶಸ್ತಿಗಳು ಮತ್ತು ಗೌರವಗಳು
*ಚಿನ್ನದ ಪದಕ. ಇಂಟರ್ನ್ಯಾಷನಲ್ ಮ್ಯಾಥಮೆಟಿಕಲ್ ಒಲಿಂಪಿಯಾಡ್ (ಹಾಂಗ್ ಕಾಂಗ್ ೧೯೯೪)
*ಚಿನ್ನದ ಪದಕ. ಇಂಟರ್ನ್ಯಾಷನಲ್ ಮ್ಯಾಥಮೆಟಿಕಲ್ ಒಲಿಂಪಿಯಾಡ್ (ಕೆನಡಾ ೧೯೯೫)
*ಐಪಿಎಮ್(IPM) ಫೆಲೋಶಿಪ್, ಟೆಹ್ರಾನ್, ಇರಾನ್, ೧೯೯೫–೧೯೯೯
* ಮೆರಿಟ್ ಫೆಲೋಶಿಪ್ ಹಾರ್ವರ್ಡ್ ವಿಶ್ವವಿದ್ಯಾಲಯ, ೨೦೦೩
* ಹಾರ್ವರ್ಡ್ ಜೂನಿಯರ್ ಫೆಲೋಶಿಪ್ ಹಾರ್ವರ್ಡ್ ವಿಶ್ವವಿದ್ಯಾಲಯ, ೨೦೦೩
* ಕ್ಲೇ ಮ್ಯಾಥಮ್ಯಾಟಿಕ್ಸ್ ಇನ್ಸ್ಟಿಟ್ಯೂಟ್ ರಿಸರ್ಚ್ ಫೆಲೋ ೨೦೦೪
*'ಪಾಪ್ಯುಲರ್ ಸೈನ್ಸ್' ೨೦೦೫ "ಬ್ರಿಲಿಯಂಟ್ ೧೦",ತಮ್ಮ ಕ್ಷೇತ್ರಗಳನ್ನು ನವೀನ ದಿಕ್ಕುಗಳಲ್ಲಿ ತಳ್ಳಿದ ಟಾಪ್ 10 ಯುವ ಮನಸ್ಸುಗಳಲ್ಲಿ ಒಬ್ಬರು.
* ಎ‌ಎಮ್‌ಎಸ್(AMS) ಬ್ಲುಮೆಂಟಲ್ ಪ್ರಶಸ್ತಿ ೨೦೦೯
* ೨೦೧೦ ರಲ್ಲಿ ಇಂಟರ್ನ್ಯಾಷನಲ್ ಕಾಂಗ್ರೆಸ್ ಆಫ್ ಮ್ಯಾಥಮೆಟಿಶಿಯನ್ಸ್‌ನಲ್ಲಿ "ಟೋಪೋಲಜಿ ಮತ್ತು ಡೈನಾಮಿಕಲ್ ಸಿಸ್ಟಮ್ಸ್ & ಒಡಿ‌ಇ(ODE)" ವಿಷಯದ ಕುರಿತು ಮಾತನಾಡಲು ಆಹ್ವಾನಿಸಲಾಗಿದೆ
*೨೦೧೩ ಎ‌ಎಮ್‌ಎಸ್(AMS) ಗಣಿತದಲ್ಲಿ ರುತ್ ಲಿಟಲ್ ಸ್ಯಾಟರ್ ಪ್ರಶಸ್ತಿ. "ಅಮೇರಿಕನ್ ಮ್ಯಾಥಮೆಟಿಕಲ್ ಸೊಸೈಟಿಯಿಂದ ಪ್ರತಿ ಎರಡು ವರ್ಷಗಳಿಗೊಮ್ಮೆ ಪ್ರಸ್ತುತಪಡಿಸಲಾಗುತ್ತದೆ. ಸ್ಯಾಟರ್ ಪ್ರಶಸ್ತಿಯು ಹಿಂದಿನ ಆರು ವರ್ಷಗಳಲ್ಲಿ ಮಹಿಳೆಯೊಬ್ಬರು ಗಣಿತಶಾಸ್ತ್ರದ ಸಂಶೋಧನೆಗೆ ನೀಡಿದ ಅತ್ಯುತ್ತಮ ಕೊಡುಗೆಯನ್ನು ಗುರುತಿಸುತ್ತದೆ. ಬಹುಮಾನವನ್ನು ೧೦ ಜನವರಿ ೨೦೧೩ ರಂದು ಸ್ಯಾನ್ ಡಿಯಾಗೋದಲ್ಲಿ ಜಂಟಿ ಗಣಿತ ಸಭೆಗಳಲ್ಲಿ ನೀಡಲಾಯಿತು."
* ಸೈಮನ್ಸ್ ಇನ್ವೆಸ್ಟಿಗೇಟರ್ ಅವಾರ್ಡ್ ೨೦೧೩
* ೨೦೧೪ ರ *ನೇಚರ್* ನಿಯತಕಾಲಿಕದ ಹತ್ತು "ಮುಖ್ಯ ವ್ಯಕ್ತಿಗಳಲ್ಲಿ" ಒಬ್ಬರು ಎಂದು ಹೆಸರಿಸಲಾಗಿದೆ
* ಕ್ಲೇ ರಿಸರ್ಚ್ ಅವಾರ್ಡ್ ೨೦೧೪
* ಫೀಲ್ಡ್ಸ್ ಮೆಡಲ್ ೨೦೧೪
*೨೦೧೪ ರಲ್ಲಿ ಫ್ರೆಂಚ್ ಅಕಾಡೆಮಿ ಆಫ್ ಸೈನ್ಸಸ್‌ಗೆ ವಿದೇಶಿ ಸಹವರ್ತಿಯಾಗಿ ಆಯ್ಕೆಯಾದರು
*೨೦೧೫ ರಲ್ಲಿ ಅಮೆರಿಕನ್ ಫಿಲಾಸಫಿಕಲ್ ಸೊಸೈಟಿಗೆ ಆಯ್ಕೆ ಮಾಡಲಾಗಿದೆ
* ನ್ಯಾಷನಲ್ ಅಕಾಡೆಮಿ ಆಫ್ ಸೈನ್ಸಸ್ ೨೦೧೬
*೨೦೧೭ ರಲ್ಲಿ ಅಮೆರಿಕನ್ ಅಕಾಡೆಮಿ ಆಫ್ ಆರ್ಟ್ಸ್ ಅಂಡ್ ಸೈನ್ಸಸ್‌ಗೆ ಆಯ್ಕೆಯಾದರು
* ಕ್ಷುದ್ರಗ್ರಹ ೩೨೧೩೫೭(321357) ಮಿರ್ಜಾಖಾನಿ ಅವರ ನೆನಪಿಗಾಗಿ ಹೆಸರಿಸಲಾಯಿತು. ಅಧಿಕೃತ ಹೆಸರಿಸುವ ಉಲ್ಲೇಖವನ್ನು ಮೈನರ್ ಪ್ಲಾನೆಟ್ ಸೆಂಟರ್ ಪ್ರಕಟಿಸಿದೆ().
* ೨೦೨೪ ರಲ್ಲಿ ಅಂತರರಾಷ್ಟ್ರೀಯ ಖಗೋಳ ಒಕ್ಕೂಟ ಅವಳ ಗೌರವಾರ್ಥವಾಗಿ ಚಂದ್ರನ ಕುಳಿಯನ್ನು ಮಿರ್ಜಾಖಾನಿ ಎಂದು ಹೆಸರಿಸಿತು.

## ಉಲ್ಲೇಖಗಳು
ವರ್ಗ:ಕನ್ನಡ ವಿಕಿಪೀಡಿಯ ಗುಣಮಟ್ಟ ಸುಧಾರಣೆ